EFTA-Tilsynsmyndighedens beslutning

nr. 253/01/KOL

af 8. august 2001

om kortet over støtteberettigede områder og støtteniveauer i Island (støtte nr. 00-002)

EFTA-TILSYNSMYNDIGHEDEN HAR -

under henvisning til aftalen om Det Europæiske Økonomiske Samarbejdsområde(1), særlig artikel 61 til 63, samt protokol 26 dertil,

under henvisning til aftalen mellem EFTA-staterne om oprettelse af en Tilsynsmyndighed og en Domstol(2), særlig artikel 24 og artikel 1 i protokol nr. 3 til denne aftale,

under henvisning til myndighedens retningslinjer(3) om anvendelsen og fortolkningen af EØS-aftalens artikel 61 og 62,

efter at have opfordret interesserede parter til at fremsætte deres bemærkninger i overensstemmelse med disse retningslinjer(4) den ..., og

ud fra følgende betragtninger:

I. SAGSFREMSTILLING

1. Proceduren

EFTA-Tilsynsmyndigheden vedtog den 12. juli 2000 at indlede den formelle undersøgelsesprocedure efter artikel 1, stk. 2, i protokol 3 til aftalen om Tilsynsmyndigheden og Domstolen over for statsstøtte i form af regionalstøtte på Island (kort over støtteområder)(5). Denne beslutning blev truffet, efter at de islandske myndigheder ved flere lejligheder var blevet erindret om, at Myndigheden er forpligtet til at indlede proceduren, hvis der ikke blev anmeldt et støttekort. Beslutningen blev offentliggjort den 21. december 2000 i De Europæiske Fællesskabers Tidende(6). Interesserede parter kunne fremsætte deres bemærkninger til de pågældende foranstaltninger inden en måned fra tidspunktet for offentliggørelsen. Myndigheden modtog ingen bemærkninger.

I brev af 2. august 2000 fra den islandske mission ved EU, indgået og registreret hos Myndigheden den 4. august 2000 (dok. nr. 00-5486-A), anmeldte de islandske myndigheder deres forslag til støtteberettigede områder i Island og de maksimale støttelofter, der ville kunne anvendes. De henviste i brevet til artikel 3, stk. 1, i protokol 3 til aftalen om Tilsynsmyndigheden og Domstolen.

Myndigheden anmodede i brev af 27. marts 2001 (dok. nr. 01-2146-D) om yderligere statistiske oplysninger vedrørende de islandske kommuner, bl.a. et detaljeret kort med angivelse af kommunegrænser, samlede befolkningstal og befolkningstæthed for hver enkelt kommune.

De islandske myndigheder svarede på denne anmodning om yderligere oplysninger ved brev af 23. maj 2001, indgået og registreret hos Myndigheden den 23. maj 2001 (dok. nr. 01-3881-A). Brevet indeholdt tre dokumenter, nemlig en tabel med statistiske data for hver enkelt kommune, et kort med angivelse af kommunegrænserne i Island (med markering af de regionalstøtteberettigede områder), samt et kort over kommuner med en befolkningstæthed på mindre end 12,5 indbyggere pr. km2.

Myndigheden erklærede sig ved brev af 18. juni 2001 (dok. nr. 01-4602-D) enig med de islandske myndigheder i, at landet kan inddeles i to områder, nemlig hovedstadsområdet omkring Reykjavik og landområderne, idet sidstnævnte kan være berettiget til regionalstøtte. Myndigheden var også enig i, at befolkningstætheden skulle være det vigtigste kriterium for udvælgelsen af de støtteberettigede områder. Myndigheden var imidlertid ikke overbevist om, at hovedstadsområdet skulle afgrænses på grundlag af valgkredsene, som de islandske myndigheder havde valgt at gøre i deres anmeldelse af 2. august 2000. Valgkredsenes geografiske og befolkningsmæssige størrelse taget i betragtning mente Myndigheden det berettiget, at anvende kommunerne i afgrænsningen af landområderne fra hovedstadsområdet. Myndigheden gjorde gældende, at oplysningerne på kommuneplan (fremsendt i brevet af 23. maj 2001) afslørede, at flere kommuner i pendleafstand fra Reykjavik i det foreslåede regionalstøtteområde havde en høj befolkningstæthed (over 12,5 indbyggere pr. km2). Myndigheden foreslog således de islandske myndigheder at udelukke en del kommuner med høj befolkningstæthed, beliggende nær Reykjavik, fra det foreslåede støtteområde.

I brev af 12. juli 2001 fra den islandske mission ved EU, indgået og registreret hos Myndigheden den 13. juli 2001 (dok. nr. 01-5213-A), fremsendte de islandske myndigheder ændringsforslag til deres oprindelige anmeldelse af 2. august 2000. De islandske myndigheder fremsendte ligeledes yderligere statistiske og økonomiske oplysninger om de kommuner med forholdsvis høj befolkningstæthed, der omgiver hovedstadsområdet.

2. Baggrund

Regionalstøttekortet gældende ind til udgangen af 1999 blev godkendt den 28. august 1996(7). På daværende tidspunkt boede 40,8 % af den islandske befolkning i det støtteberettigede område. Den gennemsnitlige befolkningstæthed i de støtteberettigede områder var 1,1 indbyggere pr. km2. Den godkendte støtteintensitet var en nettosubventionsækvivalent (NSÆ) på 17 %, med en bonus på 10 % brutto for små og mellemstore virksomheder (SMV).

3. Det foreslåede kort: indhold

3.1. Anvendte metoder og dækning

Anmeldelsen er baseret på tre breve fra de islandske myndigheder af henholdsvis 2. august 2000, indgået og registreret hos Myndigheden den 4. august 2000 (dok. nr. 00-5486-A), 23. maj 2001, indgået og registreret den 23. maj 2001 (dok. nr. 01-3881-A), og 12. juli 2001, indgået og registreret den 13. juli 2001 (dok. nr. 01-5213-A).

I brev af 2. august 2000 foreslog de islandske myndigheder, at landet skulle opdeles i to områder, hovedstadsområdet og landområderne. De islandske myndigheder foreslog, at kun virksomheder i landområderne kunne berettiges til regionalstøtte under undtagelsesbestemmelsen i EØS-aftalens artikel 61, stk. 3, litra c). Landområder skulle udgøres af tre landlige valgkredse, nemlig valgkreds Nordvest, valgkreds Nordøst og valgkreds Syd. Den samlede befolkningsdækning i det foreslåede regionalstøtteområde ville være 38,2 % af den islandske befolkning.

I brev af 12. juli 2001 fremlagde de islandske myndigheder en ændret anmeldelse. De geografiske enheder i den ændrede anmeldelse er på NUTS V-niveau(8) (kommuner). Fire kommuner (Reykjanesbær, Sandgerðisbær, Gerðahreppur og Vatnsleysustrandarhreppur) blev fjernet fra det støtteberettigede område i forslaget af 2. august 2000. Dermed reduceredes den samlede befolkningsdækning i det støtteberettigede område til 33,2 %.

I denne afgrænsning af det støtteberettigede område anvendes lav befolkningstæthed som indikator. De islandske myndigheder påpeger, at befolkningstætheden i det støtteberettigede område er ekstremt lav, kun 0,92 indbyggere pr. km2. De islandske myndigheder nævner også, at befolkningsudviklingstendens i disse områder er meget forskellig fra tendensen i hovedstadsområdet, og at de støtteberettigede områder er mere afhængige af fiskeri og landbrug.

Den samlede befolkning i det foreslåede støtteberettigede område er 93812 indbyggere.

Hovedstadsområdet, som ikke er berettiget til regionalstøtte, afgrænses til hovedstaden Reykjavik og de tilstødende kommuner Kópavogsbær, Seltjarnarneskaupstaður, Garðabær, Hafnarfjarðarkaupstaður, Bessastaðahreppur, Mosfellsbær, Reykjanesbær, Sandgerðisbær, Gerðahreppur og Vatnsleysustrandahreppur. Hovedstadsområdet har en befolkning på 189033 indbyggere, hvilket svarer til 66,8 % af Islands samlede befolkning.

3.2. Støttelofter

De islandske myndigheder har foreslået et generelt støtteloft på 17 % NSÆ for hele regionalstøtteområdet. For små og mellemstore virksomheder (SMV) foreslås, at de berettiges til yderligere 10 % brutto.

De foreslåede støtteintensiteter svarer til dem, der blev godkendt den 28. august 1996.

II. VURDERING

1. Generelle bemærkninger

Myndigheden har bemærket, at de islandske myndigheder ikke har påberåbt sig områder, der kunne berettiges til regionalstøtte under undtagelsesbestemmelsen i EØS-aftalens artikel 61, stk. 3, litra a) (eller nogle af de øvrige undtagelsesbestemmelser i artikel 61). Myndigheden har således undersøgt det foreslåede regionalstøttekort i lyset af EØS-aftalens artikel 61, stk. 3, litra c), og kapitel 25, regler for regionalstøtte, i retningslinjerne for statsstøtte.

I retningslinjernes kapitel 25.5(1) fastlægges det, at "en EFTA-stats regionalstøttekort består dels af de regioner i EFTA-staten, der anerkendes at falde ind under de her omhandlede undtagelser, dels af de intensitetslofter over støtte til initialinvesteringer eller jobskabelsesstøtte, der er blevet godkendt for hver enkelt region."

Selve udarbejdelsen af kortet indebærer ikke støtte som omhandlet i EØS-aftalens artikel 61, stk. 1. Godkendelsen af kortet indebærer imidlertid en accept af støttetildeling i henhold til regionale støtteordninger. De godkendte maksimale støttelofter i kortet finder endvidere anvendelse på sådanne ordninger.

Brevene af 2. august 2000 (dok. nr. 00-5486-A), 23. maj 2001 (dok. nr. 01-3881-A) og 12. juli 2001 (dok. nr. 01-5213-A) udgør tilsammen en fuldstændig anmeldelse og danner grundlag for Myndighedens vurdering. Følgende er EFTA-Tilsynsmyndigheden forpligtet til at vurdere, hvorvidt undtagelsesbestemmelsen i EØS-aftalens artikel 61, stk. 3, litra c), finder anvendelse.

2. Anvendte metoder og befolkningsdækning

De anmeldte regioner skal, i henhold til kapitel 25.3(16) i retningslinjerne for statsstøtte, "svare til NUTS-klassifikationens niveau III-enheder. Dog kan i behørigt begrundede tilfælde en anden homogen geografisk enhed benyttes. Hver EFTA-stat kan kun operere med én type geografisk enhed". De foreslåede regioner skal også danne tætsluttende zoner.

I betragtning af, at valgkredsene som foreslået af de islandske myndigheder i deres brev af 2. august 2000 er for store og derfor uegnede til afgrænsning af hovedstadsområdet fra regioner berettiget til regionalstøtte, mener Myndigheden det berettiget at anvende kommunerne (NUTS V-niveau) til afgrænsning af regionalstøtteområdet. Myndigheden bemærker, at de islandske myndigheder kun har anmeldt én type geografisk enhed, og at det foreslåede regionalstøtteområde danner en tætsluttende zone.

I kapitel 25.3(17) i retningslinjerne for statsstøtte fastlægges det, at "inden for rammerne af de under punkt 12 anførte lofter for de enkelte EFTA-stater kan undtagelsen også bringes i anvendelse på regioner med en befolkningstæthed på under 12,5 indbyggere pr. km2."

Myndigheden bemærker, at det foreslåede støtteberettigede område har en samlet befolkning på 93812 personer og en befolkningstæthed på 0,92 indbyggere pr. km2. Det foreslåede kort over det støtteberettigede område dækker 33,2 % af Islands samlede befolkning.

Myndigheden finder, at denne del af forslaget opfylder de relevante kriterier i kapitel 25 i retningslinjerne for statsstøtte.

Bilag I til denne beslutning indeholder en oversigt over de kommuner, der er omfattet af kortet.

3. Støttelofter

I kapitel 25.4(16) i retningslinjerne for statsstøtte hedder det bl.a., at "i litra c)-områder er loftet over regionalstøtten sat til 20 % NSÆ, bortset fra tyndtbefolkede områder, hvor det må komme op på 30 % NSÆ."

Det er endvidere i kapitel 25.4(20) fastlagt, at "til de lofter, der er anført i punkt 15 til 19, skal eventuelt lægges den supplerende støtte til SMV, dvs. 15 procentpoint brutto i litra a)-områder og 10 procentpoint brutto for litra c)-områder. Det er det endelige støtteloft, der gælder for beregningsgrundlaget for SMV. Disse tillæg for SMV gælder ikke for virksomheder i transportsektoren."

De islandske myndigheder har foreslået et generelt maksimalt støtteloft på 17 % NSÆ med en bonus på 10 % brutto for SMV.

Myndigheden konkluderer på denne baggrund, at de maksimale støtteintensiteter for regional investeringsstøtte, som foreslået af de islandske myndigheder, er i overensstemmelse med Retningslinjerne og falder ind under undtagelsesbestemmelsen i EØS-aftalens artikel 61, stk. 3, litra c).

Det foreslåede yderligere bonusloft for SMV på 10 % brutto kan godtages i henhold til retningslinjerne for statsstøtte, men det bør sikres, at der i de pågældende nationale bestemmelser henvises til en definition på SMV på linje med den, der er fastlagt i kapital 10.2 i retningslinjerne for statsstøtte.

Regionalstøttekortets maksimale støtteintensiteter er kumulerede støttelofter. Dette betyder, at når et investeringsprojekt tildeles støtte under flere end en støtteordning, kan den kumulerede støtteintensitet, der tildeles projektet under forskellige støtteordninger, ikke overstige det pågældende støtteloft i regionalstøttekortet.

4. Beslutningens anvendelsesområde og kumulering af støtte

Med hensyn til anvendelsesområdet for kortet over støtteberettigede områder i Island skal det bemærkes, at nye planer om at yde eller ændre støtte med regionalt sigte, som overholder den geografiske afgrænsning og de maksimale støtteintensiteter i kortet, ikke behøver at begrundes yderligere for så vidt angår deres regionale aspekter. Dette fritager imidlertid ikke de islandske myndigheder fra at anmelde sådanne planer i overensstemmelse med artikel 3, stk. 1, i protokol 3 til aftalen om Tilsynsmyndigheden og Domstolen.

Samtlige specifikke anmeldelsespligter i forbindelse med visse følsomme sektorer (for øjeblikket skibsbygning, stål, kunstfibre og motorkøretøjer) finder fortsat anvendelse.

Kortet over støtteberettigede områder kan ikke ændres, bortset fra undtagelsestilfælde, inden udgangen af den godkendte gyldighedsperiode, dvs. den 31. december 2006. Dette udelukker imidlertid ikke muligheden for i løbet af perioden og efter forudgående anmeldelse til og godkendelse af EFTA-Tilsynsmyndigheden at tilpasse kortet, så det afspejler ændringer i forholdene.

Denne beslutning begrænser imidlertid ikke EFTA-Tilsynsmyndighedens beføjelse til at genvurdere kortet i overensstemmelse med artikel 1, stk. 1, i protokol 3 til aftalen om Tilsynsmyndigheden og Domstolen, såfremt den måtte skønne det nødvendigt inden udgangen af den godkendte gyldighedsperiode anført oven for.

5. Konklusion

I lyset af ovenstående mener Myndigheden, at det anmeldte regionalstøttekort for perioden indtil udgangen af 2006 afspejler de krav, der er fastlagt i Retningslinjerne for statsstøtte (kapitel 25) for så vidt angår støtte efter EØS-aftalens artikel 61, stk. 3, litra c), og således falder ind under undtagelsesbestemmelsen i EØS-aftalens artikel 61, stk. 3, litra c). Myndigheden afslutter derfor den formelle undersøgelsesprocedure med en positiv beslutning på grundlag af EØS-aftalens artikel 61, stk. 3, litra c) -

VEDTAGET FØLGENDE BESLUTNING:

1. Regionalstøttekortet for Island betragtes som foreneligt med EØS-aftalen for så vidt angår aftalens artikel 61, stk. 3, litra c). Iværksættelsen af foranstaltningen godkendes derfor.

2. Kortet over støtteberettigede områder finder anvendelse fra datoen for denne beslutning til den 31. december 2006, jf. dog artikel 1, stk. 1, i protokol 3 til aftalen om Tilsynsmyndigheden og Domstolen.

3. Denne beslutning er rettet til Island.

Udfærdiget i Bruxelles, den 8. august 2001.

På EFTA-Tilsynsmyndighedens vegne

Knut Almestad

Formand

(1) I det følgende benævnt EØS-aftalen.

(2) I det følgende benævnt aftalen om Tilsynsmyndigheden og Domstolen.

(3) Proceduremæssige og materielle regler for statsstøtte (retningslinjerne for statsstøtte), vedtaget og meddelt af EFTA-Tilsynsmyndigheden den 19. januar 1994. Offentliggjort i EFT L 231 af 3.9.1994 og i EØS-tillæg nr. 32 dertil af samme dato. Retningslinjerne er senest ændret den 23. maj 2001, endnu ikke offentliggjort.

(4) EFT C 368 af 21.12.2000, s. 12.

(5) Besl. nr. 135/00/KOL.

(6) Se fodnote 4.

(7) Besl. nr. 103/96/KOL.

(8) NUTS = Nomenklatur for statistiske territoriale enheder i De Europæiske Fællesskaber.

BILAG I

KOMMUNER I DET STØTTEBERETTIGEDE OMRÅDE

>TABELPOSITION>